Markeering

Markeering e märgistus (inglise marking) on kauba pakendile ja/või kaubale kantud või lisatud tuvastavad märgis ja tekstimärgis, mida kasutatakse saadetise, osa või pakkeüksuse tuvastamiseks. Markeering võib hõlmata ka tooteinfot ja käitlusjuhiseid. Märgistamisega edastatakse informatsiooni kauba käitlemise ja transportimise kohta. Eristatakse kauba- ehk tootemärgistust, transpordimärgistust, käitlemismärgistust ja erimärgistust (ohtlikud ained jms). Pakendi markeeringute ülesanne on hõlbustada toodete tuvastamist, selle käsitsemist ning jälgimist veoahelas ja ladustamise ajal. Pakenditele lisatud tooteartikli koodid hõlbustavad kaupade tellimist, käsitsemist ja ladustamist. 

 Ülevaade 
Kõige levinum markeeringu tüüp on visuaalne markeering. Visuaalne markeering võib olla nii kirjakeeles loetav kui ka esineda skanneritega tuvastatava ühemõõtmelise vöötkoodi või kahemõõtmelise koodi kujul. Kui saadetise markeering sisaldab ühtaegu infot esitatuna kirjakeeles ja koodisüsteemis, on võimalik koodipildi mitteloetavuse korral saada teada ikkagi vajalik informatsioon saadetise edasiseks käitlemiseks tarneahelas. Sedamööda, kuidas muutub usaldusväärsemaks ja töökindlamaks raadiosagedusliku tehnoloogia kasutamine logistikas ning langevad raadiosageduslike nutietikettide hinnad, hakatakse üha enam kasutama silmale nähtamatut elektroonilist markeerimist. Raadiomärkidel sisalduv informatsioon on loetav ainult RFID lugejate abil. 

Markeeringud pakkeüksustel on väga olulised ja nende kasutamine möödapääsmatu, sest tarneahelas on vaja tuvastada ja jälgida saadetisi/pakkeüksusi eraldi. Pakkematerjalid ja pakendid peavad vastama eeskirjade ja standardite nõuetele. Pakenditele trükitud markeeringud ja kleebitud etiketid annavad teada, kuidas tuleb pakendeid käsitseda. Osa markeeringuist sisaldab veoprotsessis vajalikku infot, osa tooteinformatsiooni. Lisaks võidakse kasutada markeeringuid, mis viitavad kauba päritolumaale või loodustoodetele. Pakenditele lisatud vööt- või kahemõõtmelised koodid teevad võimalikuks saadetiste tuvastamise lugejate abil lähtepunktis, vahekäsitsemispunktides ja sihtkoha laos või terminalis. 

Pakkemarkeeringuid peab olema pakendil piisavalt, kuid mitte ülearu palju. Liigne markeeringute kasutamine on taunitav, sest selle tõttu võivad olulised markeeringud pakenditel jääda märkamata. 

Markeeringud ja muu vajaliku info võib pakenditele trükkida ettevõttes, kus need valmistatakse. Väiksemaid markeeringuid võib vajadusel lisada terminalides ja vaheladudes ka templite ja kleebiste kujul. Levinumaks viisiks markeerimisel ladudes ja terminalides on kleebisetikettide lisamine. Kasutatakse nii eelnevalt valmis trükitud kirjaga kleebiseid kui ka kohapeal termo- või termosiirdeprinteriga toodetud etikette. Kui valmistajatehases lisatakse rühmapakenditele üldjuhul toodetega seotud informatsioon, siis kaubaalused varustatakse transpordietiketiga, mis sisaldab vajalikku teavet veoprotsessi tarvis. 

Tavaliselt töötab tootmisettevõttes pakendite osakond koos turunduse  osakonnaga välja süsteemi, mida kasutatakse toodete tuvastamiseks nende pakenditel oleva info järgi. Sageli ei arvestata seejuures väljastuste komplekteerimise mugavust laos. Väikesed numbrid, tähestik-numbriline toodete markeering, ebapiisav kontrast ja valgustus laos põhjustavad vältimatult komplekteerimisvigu ja vigadega saadetisi. On soovitatav kasutada sellist toodete äratundmise süsteemi ja markeeringu kirjapilti, mis on lao tingimustes loetav ja milles kasutatakse minimaalselt numbrite ning tähtede kombinatsiooni. Toodete probleemideta äratundmine  nõuab üldjuhul toote markeeringut pakendil suurte tähtedega „rasvases“ kirjas hea taustakontrastsusega. On hea, kui markeering on rühmapakendi mitmel küljel. Loetavusele mõjub hästi, kui markeeringus kasutatakse erinevaid värvusi. 

Pakendite aeganõudev ja raskustega tuvastamine võib põhjustada: 

 Tööjõu lisakulu, mis tekib laos markeeringute otsimisel vastuvõtukontrolli ja väljastuste komplekteerimise käigus.
 Lisakulu, mis on põhjustatud puuduliku markeeringuga vigadega saadetiste (vale toode, vale kogus) käsitsemisest.
 Kliendi rahulolematust, mis on põhjustatud vigadega saadetistest. 

Kategooria:Kaubandus